Օդի ջերմաստիճանը հասել էր 35 աստիճանի և, ինչպես հաճախ էր լինում ամռանն Այնթապում, անապատից չոր քամի էր փչում։ Տան երկրորդ հարկի սենյակներում օդը հեղձուցիչ էր, և կանայք իջան այգի, ապաստանելով տաղավարի հովանու ներքո, ուր շատրվանը մի քիչ զովություն էր պարգևում։ Բույուկ խանումը հյուսում էր առանց իր աշխատանքին նայելու և հարսների համար հերթական անգամ շարադրում էր ընտանիքի պատմությունը, որը նրանք բազմիցս լսել էին։ Մակբուլեն ձեռագործ էր անում և թելի երկարությունն այնպես էր ընտրում, որպեսզի հնարավորություն ունենար առանց ասեղը վայր դնելու կողքին դրված ափսեից քաղցրավենիք վերցնել։